CELEX: 32019D1279
Language: sk
Date: 2019-07-29 00:00:00
Title: Vykonávacie rozhodnutie Komisie (EÚ) 2019/1279 z 29. júla 2019, o uznaní právneho rámca a rámca dohľadu Spojených štátov amerických za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach (Text s významom pre EHP)

30.7.2019   
               
               
                  SK
               
               
                  Úradný vestník Európskej únie
               
               
                  L 201/26
               
            
         VYKONÁVACIE ROZHODNUTIE KOMISIE (EÚ) 2019/1279
         z 29. júla 2019,
         o uznaní právneho rámca a rámca dohľadu Spojených štátov amerických za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
         keďže:
         
                     (1)
                  
                  
                     V článku 5 ods. 6 nariadenia (ES) č. 1060/2009 sa Komisia splnomocňuje prijať rozhodnutie o rovnocennosti, ak právny rámec a rámec dohľadu tretej krajiny zabezpečuje, že ratingové agentúry, ktoré majú povolenie alebo sú registrované v uvedenej tretej krajine, spĺňajú právne záväzné požiadavky stanovené v uvedenom nariadení a podliehajú účinnému dohľadu a presadzovaniu v uvedenej tretej krajine.
                  
               
                     (2)
                  
                  
                     Účelom tohto rozhodnutia o rovnocennosti je umožniť ratingovým agentúram zo Spojených štátov (USA), pokiaľ nie sú systémovo dôležité pre finančnú stabilitu alebo integritu finančných trhov v jednom alebo vo viacerých členských štátoch, aby požiadali o certifikáciu Európskym orgánom pre cenné papiere a trhy („orgán ESMA“). Toto rozhodnutie o rovnocennosti ponúka orgánu ESMA možnosť posudzovať uvedené ratingové agentúry individuálne a udeliť ratingovým agentúram pôsobiacim v Európskej únii výnimku z niektorých organizačných požiadaviek vrátane požiadavky na fyzickú prítomnosť v Európskej únii.
                  
               
                     (3)
                  
                  
                     Aby sa právny rámec a rámec dohľadu tretej krajiny mohol považovať za rovnocenný, musí spĺňať minimálne tri podmienky stanovené v článku 5 ods. 6 nariadenia (ES) č. 1060/2009.
                  
               
                     (4)
                  
                  
                     Komisia prijala 5. októbra 2012 vykonávacie rozhodnutie 2012/628/EÚ (2), v ktorom konštatovala, že tieto tri podmienky sú splnené a že považuje právny rámec a rámec dohľadu USA pre ratingové agentúry za rovnocenné s požiadavkami nariadenia (ES) č. 1060/2009, ktoré boli v tom čase platné.
                  
               
                     (5)
                  
                  
                     Podľa prvej podmienky stanovenej v článku 5 ods. 6 nariadenia (ES) č. 1060/2009 musia ratingové agentúry v tretej krajine podliehať povoľovaniu alebo registrácii a musia byť takisto predmetom priebežného účinného dohľadu a presadzovania. V právnom rámci a rámci dohľadu USA sa od ratingových agentúr vyžaduje, aby sa zaregistrovali ako celonárodne uznané štatistické ratingové organizácie (Nationally Recognized Statistical Ratings Organizations, „NRSRO“) v Komisii pre cenné papiere a burzy („komisia SEC“) s cieľom umožniť využívanie ich ratingov na regulačné účely. Komisia SEC nad nimi následne vykonáva priebežný dohľad. Komisia SEC je poverená vykonávaním komplexnej škály právomocí dohľadu, ktoré jej umožňujú prešetriť, či ratingové agentúry dodržiavajú svoje zákonné povinnosti. Medzi tieto právomoci patrí právomoc prístupu k dokumentom, právomoc viesť vyšetrovania a vykonávať inšpekcie na mieste, ako aj právomoc požadovať prístup k záznamom telefonických hovorov a elektronickej komunikácie. Komisia SEC môže tieto právomoci vykonávať nielen vo vzťahu k ratingovým agentúram, ale aj vo vzťahu k iným osobám, ktoré sa podieľajú na ratingových činnostiach. V právnom rámci a rámci dohľadu USA sa od komisie SEC vyžaduje, aby vykonala kontrolu každej NRSRO najmenej raz ročne a aby o zisteniach týchto kontrol podávala správy. Ak komisia SEC zistí, že NRSRO porušuje ktorúkoľvek z povinností, ktoré vyplývajú z príslušných predpisov, môže prijať celú škálu opatrení dohľadu s cieľom zastaviť toto porušovanie. Medzi tieto opatrenia patrí právomoc odobrať registráciu, pozastaviť používanie ratingov na regulačné účely a nariadiť ratingovým agentúram, aby prestali porušovať predpisy. Komisia SEC môže takisto ratingovým agentúram uložiť prísne pokuty za porušenie príslušných požiadaviek. NRSRO sú preto predmetom priebežného účinného dohľadu a presadzovania. V dohode o spolupráci uzatvorenej medzi orgánom ESMA a komisiou SEC sa stanovuje výmena informácií s ohľadom na opatrenia presadzovania a dohľadu prijaté vo vzťahu k cezhraničným ratingovým agentúram.
                  
               
                     (6)
                  
                  
                     Podľa druhej podmienky stanovenej v článku 5 ods. 6 nariadenia (ES) č. 1060/2009 musia ratingové agentúry v tretej krajine podliehať právne záväzným pravidlám, ktoré sú rovnocenné s pravidlami stanovenými v článkoch 6 až 12 nariadenia (ES) č. 1060/2009 a v prílohe I k uvedenému nariadeniu. Právny rámec a rámec dohľadu USA sa považuje za rovnocenný s nariadením o ratingových agentúrach, pokiaľ ide o riadenie konfliktov záujmov, organizačné procesy a postupy, ktoré musia byť v ratingovej agentúre zavedené, kvalitu ratingov a ratingových metodík, zverejňovanie úverových ratingov a všeobecné a pravidelné zverejňovanie informácií o ratingových činnostiach. Právny rámec a rámec dohľadu USA teda poskytuje rovnocennú ochranu, pokiaľ ide o integritu, transparentnosť, dobré riadenie ratingových agentúr a spoľahlivosť ratingových činností.
                  
               
                     (7)
                  
                  
                     Podľa tretej podmienky stanovenej v článku 5 ods. 6 nariadenia (ES) č. 1060/2009 musí regulačný režim v tretej krajine zabrániť orgánom dohľadu a ďalším verejným orgánom uvedenej tretej krajiny, aby zasahovali do obsahu úverových ratingov a metodík. V tejto súvislosti komisia SEC ani žiadny iný verejný orgán v USA nemôžu zo zákona zasahovať do podstaty úverových ratingov a ratingových metodík.
                  
               
                     (8)
                  
                  
                     Právny rámec a rámec dohľadu USA stále spĺňa tri podmienky pôvodne stanovené v článku 5 ods. 6 nariadenia (ES) č. 1060/2009. V nariadení Európskeho parlamentu a Rady (EÚ) č. 462/2013 (3) sa však zaviedli dodatočné požiadavky na ratingové agentúry registrované v Únii, čím sa pre uvedené ratingové agentúry sprísnil právny režim a režim dohľadu. Tieto dodatočné požiadavky zahŕňajú právne záväzné pravidlá pre ratingové agentúry týkajúce sa ratingových výhľadov, riadenia konfliktov záujmov, požiadaviek na dôvernosť, zmien ratingových metodík, ako aj predkladania a zverejňovania úverových ratingov.
                  
               
                     (9)
                  
                  
                     Podľa článku 2 ods. 2 bodu 1 písm. b) nariadenia (EÚ) č. 462/2013 sa dodatočné požiadavky uplatňujú na účely posúdenia rovnocennosti s právnym rámcom a rámcom dohľadu tretej krajiny od 1. júna 2018.
                  
               
                     (10)
                  
                  
                     V tejto súvislosti si Komisia 13. júla 2017 vyžiadala poradenstvo od Európskeho orgánu pre cenné papiere a trhy (ESMA) týkajúce sa rovnocennosti právneho rámca a rámca dohľadu, okrem iného, USA s týmito dodatočnými požiadavkami zavedenými nariadením (EÚ) č. 462/2013 a jeho posudok o zásadnom význame akýchkoľvek rozdielov.
                  
               
                     (11)
                  
                  
                     Orgán ESMA v technickom poradenstve uverejnenom 17. novembra 2017 uviedol, že právny rámec a rámec dohľadu USA vo vzťahu k ratingovým agentúram obsahuje dostatočné ustanovenia na splnenie dodatočných požiadaviek zavedených nariadením (EÚ) č. 462/2013.
                  
               
                     (12)
                  
                  
                     Nariadením (EÚ) č. 462/2013 sa v článku 3 ods. 1 písm. w) nariadenia (ES) č. 1060/2009 zavádza vymedzenie pojmu ratingový výhľad a rozširujú sa ním určité požiadavky uplatniteľné na úverové ratingy na ratingové výhľady. V právnom rámci a rámci dohľadu USA sa uznáva, že do rozsahu jeho pôsobnosti patria aj ratingové kontroly (rating watches), ktoré predstavujú druh ratingového výhľadu v zmysle nariadenia (ES) č. 1060/2009.
                  
               
                     (13)
                  
                  
                     S cieľom posilniť vnímanie nezávislosti ratingových agentúr voči hodnoteným subjektom sa nariadením (EÚ) č. 462/2013 rozširujú v článku 6 ods. 4 a článkoch 6a a 6b nariadenia (ES) č. 1060/2009 pravidlá týkajúce sa konfliktov záujmov na konflikty záujmov spôsobené akcionármi alebo členmi, ktorí majú významnú pozíciu v ratingovej agentúre. Podobne zahŕňa právny rámec a rámec dohľadu USA ustanovenia na poskytnutie ochrany v situácii, ak by ratingovým agentúram mohli hroziť konflikty záujmov spôsobené akcionármi NRSRO.
                  
               
                     (14)
                  
                  
                     Nariadením (EÚ) č. 462/2013 sa zavádzajú nové ustanovenia na zabezpečenie toho, aby sa dôverné informácie používali len na účely súvisiace s ratingovými činnosťami a boli chránené pred spreneverou, odcudzením alebo zneužitím. Na tento účel sa v článku 10 ods. 2a nariadenia (ES) č. 1060/2009 vyžaduje, aby ratingové agentúry považovali všetky úverové ratingy, ratingové výhľady a informácie s tým súvisiace za dôverné informácie, a to až do ich zverejnenia. V právnom rámci a rámci dohľadu USA sa uznáva, že nezverejnená ratingová činnosť môže predstavovať dôvernú informáciu. NRSRO musí mať zavedené politiky a postupy na predchádzanie selektívnemu a nevhodnému poskytovaniu podstatných neverejných informácií získaných v súvislosti s vykonávaním služieb úverového ratingu. Existuje teda spoľahlivý rámec na ochranu pred zneužitím dôverných informácií.
                  
               
                     (15)
                  
                  
                     Cieľom nariadenia (EÚ) č. 462/2013 je zvýšiť úroveň transparentnosti a kvality ratingových metodík. V oddiele D pododdiele I ods. 3 prílohy I k nariadeniu (ES) č. 1060/2009 sa zavádza povinnosť ratingových agentúr poskytnúť hodnotenému subjektu príležitosť, aby ratingovú agentúru upozornil na prípadné vecné chyby pred zverejnením úverového ratingu alebo ratingového výhľadu. V právnom rámci a rámci dohľadu USA sa rovnaká požiadavka neuvádza, NRSRO však musí mať stanovené postupy informovania hodnotených dlžníkov a emitentov hodnotených cenných papierov alebo nástrojov peňažného trhu o rozhodnutiach týkajúcich sa úverového ratingu, ako aj postupy odvolania sa proti právoplatným a očakávaným rozhodnutiam týkajúcim sa úverového ratingu.
                  
               
                     (16)
                  
                  
                     Nariadením (EÚ) č. 462/2013 sa zavádzajú ochranné opatrenia uvedené v článku 8 ods. 5a, ods. 6 písm. aa) a ab) a ods. 7 nariadenia (ES) č. 1060/2009 s cieľom zabezpečiť, aby akákoľvek zmena ratingových metodík neviedla k menej prísnym metodikám. V právnom rámci a rámci dohľadu USA sa od každej NRSRO vyžaduje, aby zaviedla, udržiavala, presadzovala a dokumentovala politiky, ktoré sú náležite navrhnuté na zabezpečenie urýchleného zverejnenia podstatných zmien postupov a metodík na ľahko dostupnej časti webového sídla NRSRO. Konkrétna povinnosť opraviť zistenú chybu v metodike síce neexistuje, ale vyplýva zo všeobecnejších ustanovení týkajúcich sa kvality metodík.
                  
               
                     (17)
                  
                  
                     Nariadením (EÚ) č. 462/2013 sa posilňujú požiadavky týkajúce sa predkladania a zverejňovania úverových ratingov. Podľa článku 8 ods. 2 nariadenia (ES) č. 1060/2009 a oddielu D pododdielu I ods. 2a prílohy I k uvedenému nariadeniu ratingová agentúra zverejní spolu s ratingovými metodikami, modelmi a kľúčovými ratingovými východiskami aj usmernenie, v ktorom jasne a ľahko zrozumiteľne vysvetlí východiská, parametre, obmedzenia a neistoty súvisiace s modelmi a ratingovými metodikami použitými pri postupe úverového ratingu. Právny rámec a rámec dohľadu USA zahŕňa požiadavky na zabezpečenie toho, aby ratingovú činnosť a metodiku sprevádzalo primerané usmernenie. Okrem toho zahŕňa požiadavky na zabezpečenie toho, aby sa pri úverovom ratingu zohľadnili všetky informácie, ktoré sa považujú za dôležité.
                  
               
                     (18)
                  
                  
                     S cieľom posilniť hospodársku súťaž a obmedziť rozsah konfliktov záujmov v odvetví ratingových agentúr sa nariadením (EÚ) č. 462/2013 zavádza požiadavka uvedená v oddiele E pododdiele II prílohy I k nariadeniu (ES) č. 1060/2009, aby poplatky, ktoré ratingová agentúra účtuje za vypracovanie úverového ratingu a doplnkové služby, neboli diskriminačné a vychádzali zo skutočných nákladov. Od ratingových agentúr sa vyžaduje, aby zverejňovali určité finančné informácie. Právny rámec a rámec dohľadu USA obsahuje všeobecné povinnosti zaznamenávať a uchovávať informácie týkajúce sa poplatkov a komunikácie s klientmi, ktoré prispievajú k dosiahnutiu cieľa transparentnosti, posilnenia hospodárskej súťaže a zmierňovania konfliktov záujmov, pričom sa v ňom vyžaduje, aby NRSRO každý rok predložili komisii SEC niekoľko finančných správ.
                  
               
                     (19)
                  
                  
                     Komisia sa pri posudzovaní regulačného režimu tretej krajiny riadi zásadou proporcionality a prístupom založeným na riziku. Vzhľadom na spoločne skúmané faktory a technické poradenstvo poskytnuté orgánom ESMA možno konštatovať, že právny rámec a rámec dohľadu USA pre ratingové agentúry spĺňa podmienky stanovené v článku 5 ods. 6 druhom pododseku nariadenia (ES) č. 1060/2009 a mal by sa naďalej považovať za rovnocenný s právnym rámcom a rámcom dohľadu stanoveným v uvedenom nariadení.
                  
               
                     (20)
                  
                  
                     Z dôvodu právnej istoty by sa malo prijať nové vykonávacie rozhodnutie a vykonávacie rozhodnutie 2012/628/EÚ by sa preto malo zrušiť.
                  
               
                     (21)
                  
                  
                     Komisia by s pomocou orgánu ESMA mala naďalej pravidelne monitorovať vývoj právneho rámca a rámca dohľadu, ktorý sa vzťahuje na ratingové agentúry, vývoj na trhu a účinnosť spolupráce v oblasti dohľadu v súvislosti s monitorovaním a presadzovaním v Spojených štátoch amerických s cieľom zabezpečiť trvalý súlad.
                  
               
                     (22)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Na účely článku 5 nariadenia (ES) č. 1060/2009 sa právny rámec a rámec dohľadu USA pre ratingové agentúry považuje za rovnocenný s požiadavkami nariadenia (ES) č. 1060/2009.
         
         
            Článok 2
            Vykonávacie rozhodnutie 2012/628/EÚ sa zrušuje.
         
         
            Článok 3
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 29. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 302, 17.11.2009, s. 1.
         
            (2)  Vykonávacie rozhodnutie Komisie 2012/628/EÚ o uznaní právneho rámca a rámca dohľadu Spojených štátov amerických za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach (Ú. v. EÚ L 274, 9.10.2012, s. 32).
         
            (3)  Nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach (Ú. v. EÚ L 146, 31.5.2013, s. 1).